Illum, il-President tal-Kummissjoni Ursula von der Leyen u Bill Gates ħabbru sħubija pijuniera bejn il-Kummissjoni Ewropea u Breakthrough Energy Catalyst għall-appoġġ tal-investimenti fit-teknoloġiji tal-klima kritiċi li se jippermettu ekonomija b'emissjonijiet netti żero. Ippreżentata fl-okkażjoni tas-sitt laqgħa Ministerjali tal-Missjoni Innovazzjoni, is-sħubija l-ġdida għandha l-għan li timmobilizza investimenti ġodda li jlaħħqu sa €820 miljun/$1 biljun bejn l-2022-26 biex jinbnew proġetti ta' dimostrazzjoni kummerċjali fuq skala kbira għat-teknoloġiji nodfa — jitnaqqsu l-kostijiet tagħhom, tiġi aċċellerata l-implimentazzjoni tagħhom, u jitwassal tnaqqis sinifikanti fl-emissjonijiet ta' CO2 skont il-Ftehim ta' Pariġi. Din is-sħubija l-ġdida għandha l-għan li tinvesti f'portafoll ta' proġett b'impatt kbir ibbażati fl-UE inizjalment f'erba' setturi b'potenzjal għoli li jgħinu biex jintlaħqu l-ambizzjonijiet ekonomiċi u klimatiċi tal-Patt Ekoloġiku Ewropew: B'dan il-mod, tfittex li ssaħħaħ it-teknoloġiji intelliġenti ewlenin fil-livell klimatiku u tħaffef it-tranżizzjoni lejn industriji sostenibbli fl-Ewropa. Ursula von der Leyen, il-President tal-Kummissjoni Ewropea, qalet: “Permezz tal-Patt Ekoloġiku Ewropew tagħna, l-Ewropa trid issir l-ewwel kontinent newtrali għall-klima sal-2050. U l-Ewropa għandha wkoll l-opportunità kbira li ssir il-kontinent tal-innovazzjoni klimatika. Għal dan il-għan, matul l-għaxar snin li ġejjin, il-Kummissjoni Ewropea se timmobilizza investimenti massivi f'industriji ġodda u li qed jittrasformaw. Huwa għalhekk li ninsab kuntenta li se ningħaqdu flimkien ma' Breakthrough Energy. Is-sħubija tagħna se tappoġġa lin-negozji u lill-innovaturi tal-UE biex jaħsdu l-benefiċċji tat-teknoloġiji li jnaqqsu l-emissjonijiet u joħolqu l-impjiegi tal-futur.” Bill Gates, il-Fundatur ta' Breakthrough Energy, qal: “Id-dekarbonizzazzjoni tal-ekonomija globali hija l-akbar opportunità għall-innovazzjoni li qatt rat id-dinja. L-Ewropa se jkollha rwol kritiku, billi wriet impenn bikri u konsistenti għall-klima u tmexxija fit-tul fix-xjenza, l-inġinerija u t-teknoloġija. Permezz ta' din is-sħubija, l-Ewropa se twitti t-triq għal futur b'emissjonijiet netti żero li fih it-teknoloġiji nodfa jkunu affidabbli, disponibbli u għall-but ta' kulħadd.” Is-sħubija bejn il-Kummissjoni Ewropea u Breakthrough Energy Catalyst se tkun immirata lejn teknoloġiji b'potenzjal rikonoxxut li jnaqqsu l-emissjonijiet tal-gassijiet b'effett ta' serra iżda li bħalissa huma għaljin wisq biex jitkabbru u jikkompetu mat-teknoloġiji eżistenti bbażati fuq il-karburanti fossili. Id-dinja ma tistax tistenna li t-teknoloġiji jiżviluppaw waħedhom. Billi tgħaqqad flimkien is-setturi pubbliċi u privati biex jinvestu fi proġetti ta' dimostrazzjoni fuq skala kbira, is-sħubija se tgħin biex jitnaqqsu l-kostijiet ta' dawn it-teknoloġiji kritiċi, filwaqt li jiġu aċċellerati l-adozzjoni u l-użu tagħhom. Dan se jgħin biex it-tmexxija xjentifika ssir il-bażi tal-industriji sostenibbli tal-futur. L-appoġġ se jieħu l-forma ta' strumenti finanzjarji u għotjiet. Il-finanzjament tal-UE għas-sħubija huwa previst minn Orizzont Ewropa u mill-Fond ta' Innovazzjoni fil-qafas ta' InvestEU, skont il-proċeduri ta' governanza stabbiliti. Il-Programm Breakthrough Energy Catalyst se jimmobilizza kapital privat ekwivalenti u fondi filantropiċi biex jiffinanzja l-proġetti magħżula. Is-sħubija se tkun miftuħa wkoll għal investimenti nazzjonali mill-Istati Membri tal-UE permezz ta' InvestEU jew fil-livell tal-proġetti. L-UE qed tappoġġa firxa ta' sħubijiet taħt il-programm Orizzont Ewropa (filwaqt li tibni fuq dawk appoġġati taħt programmi preċedenti tal-UE għar-riċerka u l-innovazzjoni), li jimmobilizzaw il-finanzjament privat biex iwettqu sfidi globali urġenti u jimmodernizzaw l-industrija permezz tar-riċerka u l-innovazzjoni. Fond ta' investiment ta' €100 miljun stabbilit ma' Breakthrough Energy Ventures fl-2019 wassal għal investimenti promettenti f'setturi ewlenin relatati mal-enerġija fejn l-isforzi fil-ġlieda kontra t-tibdil fil-klima huma essenzjali. Breakthrough Energy beħsiebha tingħaqad ma' programmi eżistenti tal-UE bħal Orizzont Ewropa u l-Fond ta' Innovazzjoni biex tiffinanzja s-sħubija l-ġdida, li se tkun implimentata mill-Bank Ewropew tal-Investiment u minn istituzzjonijiet finanzjarji interessati oħra taħt il-programm InvestEU. Bħalissa hemm sejħa għal espressjonijiet ta' interess għal sħab ta' implimentazzjoni potenzjali tal-InvestEU miftuħa sat-30 ta' Ġunju 2021. Il-Kummissjoni qed torganizza sessjoni ta' informazzjoni pubblika qabel din l-iskadenza biex tippreżenta l-opportunitajiet tas-sħubija ta' Catalyst. Breakthrough Energy Catalyst huwa programm rivoluzzjonarju li juri kif jiġu ffinanzjati, jiġu prodotti u jinxtraw is-soluzzjonijiet il-ġodda li se jkunu l-bażi ta' ekonomija b'livell baxx ta' emissjonijiet ta' karbonju. Catalyst ifittex li jgħaqqad flimkien is-setturi pubbliċi u privati biex jiġu ffinanzjati proġetti ta' dimostrazzjoni fl-istadju kummerċjali għal teknoloġiji tad-dekarbonizzazzjoni kritiċi. Catalyst se jindirizza d-diskrepanza fil-finanzjament tal-implimentazzjoni bikrija għal dawn it-teknoloġiji u se jipprovdi struttura li tħaffef il-kummerċjalizzazzjoni tagħhom. Catalyst se jibda billi jiffinanzja proġetti f'erba' teknoloġiji: l-idroġenu ekoloġiku, il-karburanti tal-avjazzjoni sostenibbli, il-ġbir dirett mill-arja, u l-ħżin tal-enerġija fit-tul. Fil-futur, Catalyst beħsiebu jespandi l-istess qafas għal innovazzjonijiet oħra meħtieġa, bħal azzar u siment b'livell baxx ta' karbonju. Sħubija mal-Kummissjoni Ewropea dwar il-programm Catalyst se tgħin biex jiġi żgurat li t-teknoloġiji tad-dekarbonizzazzjoni jkunu jistgħu jilħqu kostijiet li huma aċċessibbli għall-ekonomiji tad-dekarbonizzazzjoni madwar id-dinja. Il-Kummissjoni Ewropea u Breakthrough Energy se jaħdmu aktar fuq l-istabbiliment tal-programm fix-xhur li ġejjin, anke fid-dawl tal-konferenza tal-COP-26 li jmiss fi Glasgow f'Novembru, bl-għan li jiġu ffinanzjati proġetti b'impatt għoli li jnaqqsu l-kostijiet ta' teknoloġiji klimatiċi kritiċi, jibnu industriji b'livell baxx ta' karbonju, u joħolqu impjiegi li jħallsu tajjeb. Laqgħa Ministerjali tal-Missjoni Innovazzjoni Breakthrough Energy Sejħa għal espressjonijiet ta' interess ta' InvestEU (sħab ta' implimentazzjoni) Patt Ekoloġiku Ewropew | Il-Kummissjoni Ewropea Raggruppament 5: Klima, Enerġija u Mobbiltà | Il-Kummissjoni Ewropea Fond għall-Innovazzjoni | Azzjoni Klimatika L-UE se twaqqaf Sħubiji Ewropej ġodda Alleanza Ewropea għall-Idroġenu Nadif | Suq Intern, Industrija, Imprenditorija u SMEs Messaġġ bil-vidjo ta' Ursula von der Leyen, President tal-Kummissjoni Ewropea, u Bill Gates, Fundatur ta' Breakthrough Energy